**תיאטרון הקרון** הוא תיאטרון בובות (נוסד ב-1981), המעלה הצגות ילדים וממוקם בגן פעמון הדרור (בסמוך לאמפיתיאטרון) בירושלים.

היסטוריה
--------

התיאטרון נוסד בשנת 1981 על ידי ארבעה בובנאים עצמאיים: מיכאל שוסטר, עלינא אשבל, הדס עפרת ומריו חורחה קוטליאר. תחילה הופעל בקרון רכבת שהובא לגן, ועם השנים הפכו אותו לקטר. בשנות פעילותו הראשונות, הופקו בו גם הצגות המיועדות לקהל המבוגרים, אולם מאז, הפקותיו הפכו מיועדות לילדים מגיל שנתיים ועד גיל 12.

לאחר מספר שנות פעילות, התיאטרון הרחיב את פעילותו גם אל הרחוב. בשנת 1983 ייסד את "הפסטיבל הבינלאומי לתיאטרון בובות" בירושלים, המארח אמנים בינלאומיים רבים ומתקיים בגן בחודש אוגוסט. בשנת 1984 התרחב הפסטיבל והציג מופעים גם במזרח ירושלים בערבית, בנוסף לעברית. בשנת 1985 סירבו שחקני התיאטרון להופיע במעלה אדומים מאחר שהיא בשטח כבוש.

בסוף שנות ה-80, פתח צוות התיאטרון בית-הספר לתיאטרון חזותי ואת תיאטרון "הבמה" (ובשמו הנוכחי: "הזירה הבין-תחומית"). התיאטרון מפעיל פרויקטים עבור מערכת החינוך הפורמלי, והבלתי פורמלי.

התיאטרון לוקח חלק בפסטיבל חיפה להצגות ילדים, אירועי שבוע הספר העברי בסיפריות השונות. ב"קסם של אגדה" במרכז סוזן דלל, ב"בובה של אירוע" בחולון ובפסטיבלים בינלאומיים שהבולט שבהם הוא הפסטיבל בשארלוויל שבצרפת.

בנוסף, התיאטרון מפעיל פרויקטים מיוחדים בהם, התיאטרון יוצא אל הרחובות, במופעי רחוב, בפעילויות כדוגמת בובות ענק המגיעות לשוק מחנה יהודה, פרויקטים המשלבים בין התיאטרון לקהילה, תיאטרון אנימציה בהשראתם של סיפורי ילדים מוכרים, הנוצר לנגד עיני הקהל, ושיתופי פעולה עם מוזיאון המדע בירושלים. מ-2014 מקיים התיאטרון הצגות גם במתחם "התחנה הראשונה" הסמוך, בעיקר בסופי שבוע, חופשות וחגים וכן מציג באמפיתיאטרון הסמוך "בגן הפעמון".

בהצגות התיאטרון מתמקדים ביחסי הגומלין בין השפות המילוליות לדימויים, החפצים והבובות בהתייחסות ישירה לשפתו האמנותית של היוצר, אך השחקן הוא שמפיח בהם בדומם ומעביר סיפור וחוויה בעזרת השפה החזותית.

בשנת 2009, לרגל יום ההולדת ה-28 של תיאטרון הקרון, התיאטרון הפיק את הספר "**חפץ לב**" – יסודות תיאטרון הבובות האמנותי מאת מרית בן-ישראל ורוני מוסנזון-נלקן בהוצאת כרמל.

ב-2014 יזמה עיריית ירושלים מבנה חדש עבור התיאטרון שהחליף את הקרון הקטן במבנה גדול יותר. כחמישה מיליון דולר שהיוו את רוב עלות המבנה החדש, גייסה הקרן לירושלים בתרומה ממשפחת דוידסון האמריקאית שתרמה להקמת מספר מוסדות בעיר. המבנה המכיל כ-140 מקומות באולם החדש, נחנך באוגוסט 2016 לקראת "הפסטיבל הבינלאומי לתיאטרון ילדים 2016". המבנה נמצא על פני 1,100 מ"ר, יש בו שני אולמות – גדול וקטן, אמפי חיצוני, קפיטריה ומשרדים. הבניין מחולק לחמישה "קרונות" נפרדים, העשויים מבטון, זכוכית ופרופילים מפלדה בגוון כהה, והחיבור ביניהם מתחת לאדמה באולם המופעים הגדול

בעלי תפקידים
------------

תיאטרון הקרון - מבט מכיוון מזרחבין השנים 2018-1989, שימשה דליה יפה מנהלת אמנותית של תיאטרון הקרון ושל הפסטיבל הבינלאומי לתיאטרון בובות ירושלים.

פרסים
-----

תיאטרון הקרון - קרון הרכבת המשוחזר בחצר, שהיה בעבר תיאטרון הקרון המקור
* בשנת 2009, לרגל יום ההולדת ה-28 של תיאטרון הקרון, התיאטרון הפיק את הספר "**חפץ לב**" – יסודות תיאטרון הבובות האמנותי מאת מרית בן-ישראל ורוני מוסנזון-נלקן בהוצאת כרמל.
* בשנת 2016 זכה הדס עפרת, ממייסדי התיאטרון, בפרס ישראל בתחום אמנות הבמה.
* באוקטובר 2022, זכה המבנה החדש באות האדריכלות לשנת 2022, במקום הראשון בקטגוריית מבנה הציבור בתכנון "סיטון + טנוס אדריכלים".

תיאטרון הקרון - מבט מכיוון דרום

קישורים חיצוניים
----------------

* 

* אתר האינטרנט הרשמי של תיאטרון הקרון

* אתר האינטרנט הרשמי של תיאטרון הקרון (באנגלית)
* עכבר העיר, תיאטרון הקרון, באתר הארץ
* תיאטרון הקרון, באתר "הבמה"
* תיאטרון הקרון / תיאטרון בובות ירושלמי, באתר "חפצים"
* ארכיון מריו קוטליאר מתוך האוספים הדיגיטליים של ספריית יונס וסוראיה נזריאן, אוניברסיטת חיפה
* כרמית ספיר ויץ, לצאת מהריבוע: על פסטיבל תיאטרון הבובות, באתר nrg‏, 15 באוגוסט 2011
* דורית ירושלמי, תהומות העלבון של מי שמגלה שאין לו קול משלו, באתר הארץ, 23 במרץ 2008
* רון שוורץ, ‏בובה של פסטיבל: תיאטרון הקרון ייפתח פסטיבל בובות בינלאומי בשבוע הבא, באתר גלובס, 30 ביולי 2013
* עכבר העיר, בובות ונפלאות: סוגרים את הקיץ עם הצגות מבית תיאטרון הקרון, באתר הארץ, 9 באוגוסט 2015
* דפנה יעקובוס רנצר, גן הפעמון: פסטיבל הבובות של תיאטרון הקרון יוצא לדרך, באתר כל העיר, 17 באוגוסט 2019
* אתר למנויים בלבד דן הנדל, תיאטרון הקרון כבר לא עובד מתוך קרון רכבת ישן, באתר הארץ, 17 ביוני 2021
* תיאטרון הקרון (ירושלים), דף שער בספרייה הלאומית

הערות שוליים
------------

1. ↑  שוש אביגל, בובה של פסטיבל, כותרת ראשית, 24 באוגוסט 1983
2. ↑  שוש אביגל, בובה של פסטיבל, כותרת ראשית, 8 באוגוסט 1984
3. ↑  אריה בנדר, שחקני הקרון הירושלמי: לא נופיע במעלה אדומים, מעריב, 1 ביולי 1985
4. ↑  נועה הרשקוביץ, מערכת עכבר העיר און-ליין, תיאטרון הקרון במתחם התחנה - מרץ 2016, באתר הארץ
5. ↑  תמר רותם, תחייתן של הבובות, באתר הארץ, 9 באוגוסט 2009
6. ↑  מיקי ביטון, הקרן לירושלים: גויסו למעלה מ־50 מיליון דולר, באתר כל העיר, 29 בינואר 2017
7. 1 2  שני רחל פומס, הבית היפה בישראל ומבנה הציבור המצטיין: הוענק אות האדריכלות לשנת 2022, באתר ynet, 26 באוקטובר 2022
8. ↑  דודי טל, יהי זכרה ברוך: מנכ"לית תיאטרון הקרון לשעבר הלכה לעולמה, באתר כל העיר, 1 באוגוסט 2021
9. ↑  תמר רותם, תחייתן של הבובות, באתר הארץ, 9 באוגוסט 2009
10. ↑  אתר למנויים בלבד יאיר אשכנזי, לזוכה פרס ישראל הדס עפרת לא אכפת שלא יבינו אותו, באתר הארץ, 12 במאי 2016

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301976705171
* LCCN: no2010155314
* VIAF: 134230624
* WorldCat: lccn-no2010155314

 |